ครม. อนุมัติ 1,320 ล้านบาท เยียวยาผู้ปกครองมีบุตรหลานศึกษาในสังกัดกรมส่งเสริมการปกครองท้องถิ่น
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาล ยืนยันพร้อมให้การเยียวยาผู้ปกครองที่มีบุตรหลานศึกษาในสังกัดกรมส่งเสริมการปกครองท้องถิ่นให้ได้รับเงินเยียวยาเพื่อลดภาระค่าใช้จ่ายด้านการศึกษาในช่วงสถานการณ์การแพร่ระบาดโควิด -19 ที่ประชุมคณะรัฐมนตรี มีมติเห็นชอบโครงการให้ความช่วยเหลือบรรเทาภาระค่าใช้จ่ายด้านการศึกษา จำนวน 2,000 บาท ในช่วงการแพร่ระบาดโควิด-19 สำหรับนักเรียนคนละ 2,000 บาททุกระดับชั้น โดยมีการเปลี่ยนแปลงสาระสำคัญของโครงการที่อยู่ภายใต้กรมส่งเสริมการปกครองท้องถิ่นที่ต้องจ่ายเงินเยียวยาดูแลกลุ่มเป้าหมายที่เป็นเด็กเล็กในศูนย์พัฒนาเด็กเล็กในสังกัดกรมส่งเสริมการปกครองท้องถิ่น เพื่อให้ครอบคลุมเด็กเล็กทุกคนที่อยู่ภายใต้สังกัดกรมส่งเสริมการปกครองท้องถิ่น คณะรัฐมนตรี เห็นชอบอนุมัติวงเงินเพิ่มเติม 1,320 ล้านบาท ภายใต้ พ.ร.ก.เงินกู้ เพื่อครอบคลุมกลุ่มเป้าหมายเด็กเล็กอีกจำนวน 660,318 คน ที่ยังไม่ได้รับการเยียวยาจากที่ก่อนหน้านี้ได้มีการอนุมัติไปแล้ว ทำให้การดูแลของกรมส่งเสริมการปกครองท้องถิ่น ที่ดูแลในส่วนของเด็กเล็กเพิ่มขึ้นกว่า 1,300,000 คน กรอบวงเงิน รวม 2,779 ล้านบาท